Supertalentets øyeblikk?
I fjor jobbet treneren hennes med Hollywood-stjerner. Nå er Coco Gauff blitt forvandlet til vinnerkandidat i US Open. Hun fylte 19 tidligere i år. Likevel føles det som om tennisverdenen har ventet på Coco Gauff lenge allerede.  Det er kanskje bare sånn det blir når det amerikanske publikumet hungrer etter nye stjerner.  Og det har Coco Gauff rukket å bli. Fansen har fulgt nøye med henne helt siden hun som 15-åring sjokkerte verden og slo legenden Venus Williams i Wimbledon. Men den store tittelen i en Grand Slam mangler. Det er den som vil bekrefte det enorme potensialet man så i triumfen mot Williams. Det kan skje natt til søndag. Gauff er den yngste amerikanske kvinnen som har nådd finalen i US Open siden Serena Williams i 1999.  Vidunderbarnets svakhet En stor svakhet har imidlertid holdt Coco Gauff igjen.  Gauff har lenge vært en ubehagelig motstander. Førsteserven er giftig, farten i beina gjør at hun når de fleste baller, og backhanden er et bra våpen. Den store svakheten har vært forehanden. Gauff har hengt med i storkamper med de beste, for så å miste for mange poeng når forehanden har vært ustabil.  Nå er Gauff i finalen i US Open. Blivende verdensener Aryna Sabalenka står mellom henne og pokalen alle tennisspillere drømmer om. Det er ikke umulig at 19-åringen vinner sin første Grand Slam i løpet av helgen. Hun slo tidligere French Open-vinner Jelena Ostapenko i kvartfinalen og tsjekkiske Karolina Muchova i semien.  Noe har skjedd med Gauffs store svakhet. Tennislegende Martina Navratilova analyserte nylig amerikanerens forehand i Sky Sports’ studiosending. I januar-mars var syv prosent av forehandslagene hennes vinnere, mens elleve prosent av dem ble definert som «feil» og tapte poeng. Den statistikken er snudd i US Open. Nå er elleve prosent av forehandslagene vinnere, mens seks prosent er feil. – Hun er nå en av favorittene til å vinne, sa Navratilova under sendingen. Det er gjerne vanskelig for tennisspillere å endre teknikk, spesielt midt i sesongen. Så hvordan er Gauffs forehand likevel blitt bedre? Ser likheter 62 år gamle Brad Gilbert har trent en rekke toppspillere, blant andre Andy Roddick og André Agassi. De siste årene har han imidlertid stort sett jobbet med ungdomsspillere og som kommentator.  Så ble han kontaktet av Hollywood i fjor. Skuespillerstjerne Zendaya hadde fått hovedrollen i filmen «Challengers», et kjærlighetsdrama med en tennisspiller i sentrum.  Men Zendaya kunne ikke spille tennis. Gilbert takket ja til å lære opp henne og resten av skuespillerne, ifølge New York Times. Resultatet får vi se når filmen slippes 26. april neste år.  I løpet av prosjektet fikk Gilbert lyst til å trene profesjonelle tennisspillere igjen. I juli kom telefonen fra Gauff.  Treneren sier til New York Times at han så flere likheter mellom Zendaya og Gauff. Begge slo gjennom som barn, er gode atleter og er cirka like høye, henholdsvis 178 og 175 centimeter. Det ferske samarbeidet gir allerede effekt.  Viktig endring I august vant amerikaneren sin første WTA 1000-tittel (kun Grand Slam er større).  Etterpå ble hun spurt om forehanden. – Den er åpenbart noe jeg har måttet jobbe med de siste årene. Den er blitt bedre, men folk skjønner ikke at det er vanskelig å fikse ting når du spiller mange kamper. Og ifølge Navratilova har ikke Gilbert nødvendigvis endret Gauffs teknikk så mye, men fått henne til å gjøre andre valg når forehanden brukes. – Du kan ikke endre teknikken så mye, men det han har gjort, er å få henne til å sende ballen ned langs linjen istedenfor på tvers av banen.   I tillegg har Gilberts oversikt over tennisverdenen gitt Gauff viktig info. – Speidingen hans er utrolig. Han kjenner til så å si hver spiller, sikkert fra kommentering. Og han vet hvordan man skal spille mot dem, sa Gauff tidligere i US Open. Tap i fjorårets French Open-finale er hennes beste singleresultat i Grand Slam. Serena Williams la opp under fjorårets turnering, Venus Williams er 43 og langt unna toppen, mens tredjerangerte Jessica Pegula fortsatt ikke har tatt seg lenger enn kvartfinale i en Grand Slam.  Nå har Coco Gauff muligheten. Amerikanerne er klare for å se sin neste kvinnelige superstjerne få ut sitt enorme potensial. US Open sees på Discovery+ og Eurosport Norge.
Coco Gauff (19) er klar for finalen i US Open i New York. Tidligere har forehand-slaget vært hennes svakhet, men et samarbeid med trener Brad Gilbert har forbedret denne delen av spillet hennes.  Hun slo gjennom som 15-åring, men de store triumfene uteblir foreløpig. 